b'\n_START_ARTICLE_\nSafir\n_START_SECTION_\nS\xc3\xa6rlige egenskaber\n_START_PARAGRAPH_\nSom alle korunder krystalliserer safir ogs\xc3\xa5 i et trigonalt krystalsystem med den kemiske formel Al\xe2\x82\x82O\xe2\x82\x83. Den udvikler overvejende dobbeltsidigt tilspidsede, sekssidede pyramidale og prismatiske krystaller. Ligeledes typisk for korund er den kemiske bestandighed; safirer er uopl\xc3\xb8selige i vand og syre og smelter f\xc3\xb8rst ved en temperatur p\xc3\xa5 2040\xc2\xa0\xc2\xb0C.\n_START_SECTION_\nBl\xc3\xa5 safirer\n_START_PARAGRAPH_\nBl\xc3\xa5 safirer bed\xc3\xb8mmes p\xc3\xa5 renheden af deres prim\xc3\xa6re sk\xc3\xa6r. Violet og gr\xc3\xb8n er de mest almindelige sekund\xc3\xa6re farver i bl\xc3\xa5 safirer. Violet kan bidrage til farvens overordnede sk\xc3\xb8nhed, mens gr\xc3\xb8n er negativ. Bl\xc3\xa5 safirer med op til 15% violet anses for at v\xc3\xa6re af h\xc3\xb8j kvalitet. Bl\xc3\xa5 safirer med gr\xc3\xb8nne undertoner, uanset styrken af den gr\xc3\xb8nne farve, anses ikke for at v\xc3\xa6re af god kvalitet. Gr\xc3\xa5 er den almindelige modificerende nuance i bl\xc3\xa5 safirer; den reducerer farverigheden eller lyset i sk\xc3\xa6ret og har s\xc3\xa5ledes en markant negativ effekt._NEWLINE_En fin bl\xc3\xa5 safirs farve er levende, mellem-m\xc3\xb8rk violet til bl\xc3\xa5. Den bl\xc3\xa5 udg\xc3\xb8r mindst 85% og det sekund\xc3\xa6re sk\xc3\xa6r overstiger ikke 15% og er uden spor af gr\xc3\xb8n eller gr\xc3\xa5 maskering.\n_START_SECTION_\nSafirer i andre farver\n_START_PARAGRAPH_\nGule og gr\xc3\xb8nne safirer h\xc3\xb8rer til de almindeligt fundne. Pink safirer bliver dybere i farven n\xc3\xa5r kvantiteten af krom \xc3\xb8ges. En dybere pink farve \xc3\xb8ger stenens salgsv\xc3\xa6rdi, s\xc3\xa5 l\xc3\xa6nge farven g\xc3\xa5r mod rubinens r\xc3\xb8de._NEWLINE_Safirer optr\xc3\xa6der i brune eller orange nuancer. Farvel\xc3\xb8se safirer anvendes undertiden som erstatning for diamanter i smykker.\n_START_SECTION_\nPadmaraga\n_START_PARAGRAPH_\nPadmaraga er en pink-orange korund med en lav til medium farverighed og lys tone. Den blev f\xc3\xb8rst udvundet i Sri Lanka, men siden er de ogs\xc3\xa5 fundet i Vietnam og Afrika. Padmaraga safirer er sj\xc3\xa6ldne. Navnet stammer fra ordet for lotusblomst p\xc3\xa5 singalesisk. Den mest sj\xc3\xa6ldne af alle padmaraga er den helt naturlige variant, uden nogen behandling._NEWLINE_Padmaraga-safirer f\xc3\xa5r ofte h\xc3\xb8jere priser end selv de fineste bl\xc3\xa5 safirer. Flere af dem er kommet p\xc3\xa5 markedet som resultat af en ny kunstig behandlingsmetode: "lattice diffusion".\n_START_SECTION_\nStjernesafirer\n_START_PARAGRAPH_\nEn stjernesafir er en type safir der, n\xc3\xa5r den belyses rigtigt, fremviser en stjernelignende form, der kaldes en asterisme. Stjernesafirer indeholder krydsende n\xc3\xa5lelignende urenheder, ofte af mineralet rutil (der prim\xc3\xa6rt best\xc3\xa5r af titandioxid) som f\xc3\xa5r et sekstakket stjernem\xc3\xb8nster til at tr\xc3\xa6de frem, n\xc3\xa5r stenen ses i direkte lys._NEWLINE_Black Star of Queensland menes at v\xc3\xa6re den st\xc3\xb8rste stjernesafir, der er gravet frem. Den vejer 733 karat. Star of India, der vejer 563,4 karat, menes at v\xc3\xa6re den n\xc3\xa6stst\xc3\xb8rste stjernesafir. Den er udstillet p\xc3\xa5 American Museum of Natural History i New York City. Den 182-karat store Star of Bombay, der er p\xc3\xa5 National Museum of Natural History i Washington, D.C., er et eksempel p\xc3\xa5 en bl\xc3\xa5 stjernesafir. V\xc3\xa6rdien af en stjernesafir afh\xc3\xa6nger ikke alene af v\xc3\xa6gten, men ogs\xc3\xa5 farve, renhed og asterismens tydelighed.\n_START_SECTION_\nFarvevekslende safirer\n_START_PARAGRAPH_\nEn sj\xc3\xa6lden varietet af safirer har forskellige farver, afh\xc3\xa6ngigt af lyset. Farvevekslende safirer er bl\xc3\xa5 i udend\xc3\xb8rs belysning men violet under kunstigt lys; andre kan v\xc3\xa6re pink i dagslys og gr\xc3\xb8nlige under flouriserende lys. Nogle sten skifter farve fuldst\xc3\xa6ndigt, andre kun delvist, da de blot skifter farve fra bl\xc3\xa5 til bl\xc3\xa5-violet. Omend farvevekslende safirer kan findes flere steder, stammer hovedparten stadig fra \xc3\xa6delstensgruset i Tanzania._NEWLINE__NEWLINE_Rubiner er korund med urenheder af krom, der absorberer gult-gr\xc3\xb8nt lys. Det giver en dybere rubinr\xc3\xb8d farve jo h\xc3\xb8jere indholdet af krom bliver. Violette safirer indeholder spor af vanadium og findes i forskellige nuancer. Korund der indeholder ~0,01% titan er farvel\xc3\xb8se. Hvis der er spor af jern i safiren, kan den antage en bleg gul til gr\xc3\xb8n farve. Hvis der b\xc3\xa5de er urenheder af titan og jern bliver resultatet en enest\xc3\xa5ende dyb-bl\xc3\xa5 farve._NEWLINE_Modsat lokaliseret ("interatomar") absorption af lys, der skaber farve via urenheder af krom og vanadium, stammer safirers bl\xc3\xa5 farve fra intervalens-sp\xc3\xa6ndingsoverf\xc3\xb8rsel: overf\xc3\xb8rslen af en elektron fra \xc3\xa9n metal-ion til en anden. Jern kan findes i formen Fe\xc2\xb2\xe2\x81\xba eller Fe\xc2\xb3\xe2\x81\xba, mens titan normalt findes i formen Ti\xe2\x81\xb4\xe2\x81\xba. Hvis Fe\xc2\xb2\xe2\x81\xba og Ti\xe2\x81\xb4\xe2\x81\xba ioner imidlertid erstattes af Al\xc2\xb3\xe2\x81\xba opst\xc3\xa5r der lokale omr\xc3\xa5der med ubalance i sp\xc3\xa6ndingen. En elektronoverf\xc3\xb8rsel fra Fe\xc2\xb2\xe2\x81\xba og Ti\xe2\x81\xb4\xe2\x81\xba kan skabe en \xc3\xa6ndring i valensen for begge ioner. P\xc3\xa5 grund af valens\xc3\xa6ndringen er der en specifik \xc3\xa6ndring i elektronens energi, hvorved elektromagnetisk energi absorberes. B\xc3\xb8lgel\xc3\xa6ngden hos den absorberede energi svarer til gult lys. N\xc3\xa5r dette lys tr\xc3\xa6kkes fra det hvide lys opst\xc3\xa5r den kompliment\xc3\xa6re farve bl\xc3\xa5. N\xc3\xa5r de atomare mellemrum er forskellige i forskellige retninger, kan bl\xc3\xa5-gr\xc3\xb8n opst\xc3\xa5 i stedet. _NEWLINE_Intervalent sp\xc3\xa6ndingsoverf\xc3\xb8rsel er en proces, der producerer en st\xc3\xa6rk farvefremtoning ved en lav grad af urenhed. Mindst 1% krom skal v\xc3\xa6re til stede i korund for at frembringe rubinens dybe r\xc3\xb8de farve. Mens safirens bl\xc3\xa5 ses ved tilstedev\xc3\xa6relsen af blot 0,01% titan og jern.\n_START_SECTION_\nBehandlinger\n_START_PARAGRAPH_\nSafirer kan behandles p\xc3\xa5 forskellige metoder for at forbedre deres klarhed og farve. Det er almindelig praksis at opvarme naturlige safirer for at forbedre eller forst\xc3\xa6rke farven. Det g\xc3\xb8res ved at opvarme safirerne med varm luft til temperaturer mellem 500\xc2\xa0\xc2\xb0C og 1800\xc2\xa0\xc2\xb0C gennem flere timer eller ved at opvarme dem i en nitrogenfattig atmosf\xc3\xa6re i syv dage eller mere. Ved opvarmningen bliver stenen mere bl\xc3\xa5 i farven, men mister nogle af urenhederne af rutil (kaldet silke). Ved kraftig opvarmning mister stenen al silken og bliver gennemsigtig, n\xc3\xa5r den ses under forst\xc3\xb8rrelse. Der er indicier p\xc3\xa5 at safirer og andre \xc3\xa6delsten er blevet varmebehandlet s\xc3\xa5 langt tilbage som Romertiden. Uopvarmede sten er temmelig sj\xc3\xa6ldne og s\xc3\xa6lges ofte sammen med et certifikat fra en uafh\xc3\xa6ngig juveler, der attesterer "ingen tegn p\xc3\xa5 varmebehandling"._NEWLINE_Diffusionsbehandlinger er noget mere kontroversielle, da de bruges for at tilf\xc3\xb8re elementer til safiren med henblik p\xc3\xa5 at forbedre farven. Det er typisk beryllium, der diffunderes ind i safiren under meget h\xc3\xb8j varme, lige under safirens smeltepunkt. Oprindeligt blev der skabt orange safirer med denne proces, men nu er processen blevet forbedret, s\xc3\xa5 safirer af mange forskellige farver behandles med beryllium. Det er uetisk at s\xc3\xa6lge berylliumbehandlede safirer uden at g\xc3\xb8re opm\xc3\xa6rksom p\xc3\xa5 behandlingen, og prisen b\xc3\xb8r v\xc3\xa6re meget lavere end en naturlig sten, eller en der er blevet forbedret alene gennem varmebehandling. Desv\xc3\xa6rre er oplysningerne sj\xc3\xa6ldne. _NEWLINE_Overfladediffusionsbehandling misbilliges generelt, fordi n\xc3\xa5r der sl\xc3\xa5s en splint af stenen eller den poleres eller slibes op, kan det \'padparadscha-farvede\' lag forsvinde. Der findes dog diffusionsbehandlede sten, hvor farven ligger meget dybere end i overfladen. Problemet er, at behandlede padparaschasten ofte er meget sv\xc3\xa6re at opdage, s\xc3\xa5 det anbefales at f\xc3\xa5 et certifikat fra en anerkendt juveler (som Gubelin, SSEF, AGTA og andre) inden investering i dem. _NEWLINE_USA\'s Federal Trade Commission har udstedt retningslinjer for handel med sten inden for USA\'s gr\xc3\xa6nser, der g\xc3\xb8r det obligatorisk at oplyse om enhver behandling, der har haft en betydende effekt p\xc3\xa5 stenens v\xc3\xa6rdi.\n_START_SECTION_\nMinedrift\n_START_PARAGRAPH_\nSafirer graves frem ved minedrift i alluviumaflejringer eller fra prim\xc3\xa6re underjordiske miner. De findes i Burma, Madagascar, Sri Lanka, Australien, Thailand, Indien, Pakistan, Afghanistan, Tanzania, Kenya, og Kina. Logan safiren, Star of India og Star of Bombay stammer alle fra Sri Lanka. I 2007 var Madagaskar verdens f\xc3\xb8rende producent af safirer is\xc3\xa6r fra aflejringer i og omkring byen Ilakaka. F\xc3\xb8r \xc3\xa5bningen af disse miner var Australien verdens f\xc3\xb8rende safirproducent (jf. opg\xc3\xb8relse fra 1987.) I 1991 blev der fundet en ny kilde til safirer i Andranondambo i det sydlige Madagaskar. Udvindingen af safirer begyndte her i 1993, men blev opgivet f\xc3\xa5 \xc3\xa5r senere p\xc3\xa5 grund af besv\xc3\xa6ret med at udgrave dem fra grundfjeldet._NEWLINE_I Nordamerika er safirer prim\xc3\xa6rt udvundet fra aflejringer i Montana. Depoterne der findes langs med Missouri River n\xc3\xa6r Helena, ved Dry Cottonwood Creek n\xc3\xa6r Missoula og ved Rock Creek n\xc3\xa6r Philipsburg. Fine bl\xc3\xa5 Yogo-safirer findes ved Yogo Gulch vest for Lewistown. Nogle f\xc3\xa5 safirer af \xc3\xa6delstenskvalitet er blevet fundet i omr\xc3\xa5det ved Franklin, North Carolina._NEWLINE_Safirdepoterne i Kashmir er stadig anerkendte i \xc3\xa6delstensindustrien, selv om h\xc3\xb8jdepunktet for denne produktion fandt sted over en relativt kort periode i slutningen af det 19. \xc3\xa5rhundrede og begyndelsen af det 20. \xc3\xa5rhundrede.\n_START_SECTION_\nSyntetiske safirer\n_START_PARAGRAPH_\nI 1902 udviklede den franske kemiker Auguste Verneuil en proces til fremstilling af syntetiske safirkrystaller. Verneuil-processen, der er opkaldt efter ham, best\xc3\xa5r i at tils\xc3\xa6tte aluminiumoxidpulver til en oxyhydrogenflamme, der derefter rettes nedad mod en hylde. Aluminiumoxiden i flammen deponeres langsomt og skaber derved en dr\xc3\xa5beformet safir. Kemiske elementer, der skal g\xc3\xb8re det ud for de urenheder, der findes i de naturlige sten, kan ogs\xc3\xa5 tils\xc3\xa6ttes p\xc3\xa5 denne m\xc3\xa5de, s\xc3\xa5 kunstige varieteter af rubiner kan skabes. P\xc3\xa5 samme m\xc3\xa5de kan alle safirens naturlige farver genskabes s\xc3\xa5vel som farver, der aldrig ses i geologien. Kunstigt safirmateriale er identisk med naturlige safirer, bortset fra at det kan fremstilles uden de fejl og inklusioner, der findes i de naturlige sten. Ulempen ved Verneuilprocessen er at dyrkede krystaller har et h\xc3\xb8jt indre sp\xc3\xa6ndingsmoment. Mange af de metoder til fremstilling af safirer, der anvendes i dag, er variationer af Czochralski-processen, der blev opfundet i 1916. I denne proces dyppes en ganske lille flig af en safirkrystal i en kedel fyldt med \xc3\xa6delmetallet rhodium, tilsat smeltet aluminuimoxid, for derefter langsomt at blive trukket op af massen i en hastighed svarende til 100\xc2\xa0mm i timen. Aluminuimoxiden krystalliserer p\xc3\xa5 enden og skaber derved lange, gulerodsformede krystaller i stor st\xc3\xb8rrelse, op til 400\xc2\xa0mm i diameter og med en v\xc3\xa6gt p\xc3\xa5 op til 500\xc2\xa0kg. En s\xc3\xa5dan stor, kunstigt fremstillede krystalmasse kaldes en boule._NEWLINE_Syntetiske safirer fremstilles industrielt af agglomereret aluminiumoxid, der, n\xc3\xa5r pulveret bearbejdes til en sammenh\xc3\xa6ngende masse gennem opvarmning i en kontrolleret atmosf\xc3\xa6re, giver et gennemsigtigt polykrystallinsk og svagt por\xc3\xb8st produkt. Anvendes mere traditionelle metoder som for eksempel Verneuil eller Czochralskis metoder f\xc3\xa5s en enkelt safirkrystal, der ikke er por\xc3\xb8s og hvor det kan v\xc3\xa6re n\xc3\xb8dvendigt at afhj\xc3\xa6lpe det indre stressmoment inden anvendelse. _NEWLINE_I 2003 var verdens samlede produktion af safirer p\xc3\xa5 250 tons (1,25 \xc3\x97 10\xe2\x81\xb9 karat), af hvilke st\xc3\xb8rstedelen blev fremstillet i USA og Rusland. Tilg\xc3\xa6ngeligheden af billige syntetiske safirer muliggjorde mange forskellige industrielle anvendelser af dette unikke materiale:_NEWLINE_Den f\xc3\xb8rste laser \xe2\x80\x93 pr\xc3\xa6senteret i 1960 \xe2\x80\x93 blev fremstillet med en stav af syntetisk rubin. Titan-safir-lasere er popul\xc3\xa6re grundet deres relativt sj\xc3\xa6ldne mulighed for at indstilles til forskellige b\xc3\xb8lgel\xc3\xa6ngder i det r\xc3\xb8de og n\xc3\xa6r-infrar\xc3\xb8de omr\xc3\xa5de af det elektromagnetiske spektrum. De kan ogs\xc3\xa5 relativt let mode-l\xc3\xa5ses, en proces i hvilken laseren udsender ultrakorte lyspulser i st\xc3\xb8rrelseordenen picosekunder (10\xe2\x81\xbb\xc2\xb9\xc2\xb2\xc2\xa0s) eller femtosekunder (10\xe2\x81\xbb\xc2\xb9\xe2\x81\xb5\xc2\xa0s). I disse lasere bestr\xc3\xa5les en kunstigt fremstillet safirkrystal indeholdende urenheder af krom eller titan med et intenst lys fra en special lampe eller en anden laser, for p\xc3\xa5 den m\xc3\xa5de at skabe stimulerede emissioner.\n_START_SECTION_\nSafirglas\n_START_PARAGRAPH_\nSyntetisk fremstillet safir kan anvendes som safirglas; her er ordet "glas" en term, der ikke henviser til materialets amorfe tilstand, men snarere til dets gennemsigtighed. Safir er ikke blot yderst gennemskinneligt for lys i b\xc3\xb8lgel\xc3\xa6ngder mellem 170 nm (UV-lys) og 5300 nm (infrar\xc3\xb8dt lys) (det menneskelige \xc3\xb8je kan skelne b\xc3\xb8lgel\xc3\xa6ngder fra omkring 380 nm til 750 nm), men det er ogs\xc3\xa5 omtrent fem gange st\xc3\xa6rkere end glas og vurderes til 9 p\xc3\xa5 Mohs\' skala (hvor diamant, det h\xc3\xa5rdeste kendte materiale, vurderes til 10). Det er meget st\xc3\xa6rkere end sikkerhedsglas, om end ikke s\xc3\xa5 st\xc3\xa6rkt som syntetisk stabiliseret zirconiumoxid (som for eksempel yttria-stabiliseret zirconia). Sammen med zirconia og aluminium oxynitrid bruges syntetisk safir som panserglas i pansrede k\xc3\xb8ret\xc3\xb8jer og forskellige personbeskyttelsesdragter i milit\xc3\xa6ret, sammen med andre former for kompositte materialer. _NEWLINE_Safirglas (der egentlig er kystallinsk) laves af rene safir-boules ved at sk\xc3\xa6re tynde skiver af og polere dem. Vinduer af safirglas bruges i h\xc3\xb8jtrykskamre til for eksempel spektroskopi, som krystaller i armb\xc3\xa5ndsure af h\xc3\xb8j kvalitet, og som ruder i supermarkeders stregkodescannere, da materialets exceptionelle h\xc3\xa5rdhed og brudstyrke g\xc3\xb8r det s\xc3\xa6rdeles modstandsdygtigt over for ridser._NEWLINE_En type af Xenon gaslamper (der oprindeligt blev kaldt en "Cermax" efter det f\xc3\xb8rste kommercielt markedsf\xc3\xb8rte produkt) bruger safirkrystalruder der kan h\xc3\xa5ndtere h\xc3\xb8jere termiske p\xc3\xa5virkninger, og dermed forh\xc3\xb8jer muligheden for lampens ydelse i forhold til konventionelle xenon gaslamper med siliciumbaserede ruder. Xenon gaslamper giver et kraftigt og klart hvidt lys og anvendes ofte i projekt\xc3\xb8rer, for eksempel i IMAX-biografer.\n_START_SECTION_\nAnvendelse som substrat for halvledende kredsl\xc3\xb8b\n_START_PARAGRAPH_\nTynde safirskiver bruges ogs\xc3\xa5 som isolerende substrat i h\xc3\xb8jenergi, h\xc3\xb8jfrekvente CMOS integrerede kredsl\xc3\xb8b. Denne type integrerede kredsl\xc3\xb8b kendes ogs\xc3\xa5 som Silicon on Sapphire (Silicium p\xc3\xa5 Safir) eller SOS-kredsl\xc3\xb8b. De bruges is\xc3\xa6r i apparater der anvender kraftige radiofrekvenser, som dem der findes i mobiltelefoner, de radioer der sidder i politiets og brandv\xc3\xa6senets k\xc3\xb8ret\xc3\xb8jer samt i satellitkommunikationssystemer. "SOS" tillader integration af b\xc3\xa5de digitale og analoge kredsl\xc3\xb8b p\xc3\xa5 samme chip._NEWLINE_Baggrunden for at v\xc3\xa6lge skiver af kunstig safir frem for andre materialer til disse substrater, er at safir har en temmelig lav ledningsevne for elektricitet samtidig med en meget h\xc3\xb8jere ledningsevne for varme. P\xc3\xa5 denne vis yder safiren god elektrisk isolering samtidig med at den effektivt hj\xc3\xa6lper til at lede den betragtelige varme, der udvikles i alle fungerende integrerede kredsl\xc3\xb8b, v\xc3\xa6k._NEWLINE_N\xc3\xa5r de store safir-boules er blevet dyrket sk\xc3\xa6res kernen til s\xc3\xa5 den bliver cylindrisk. Fra denne cylinder kan ensartede skiver derefter sk\xc3\xa6res. Disse enkelt-krystal-skiver af safir bruges ogs\xc3\xa5 i halvlederindustrien som et ikke-ledende substrat, hvorp\xc3\xa5 apparater baseret p\xc3\xa5 Galliumnitrid (GaN) kan fremdyrkes. Anvendelsen af safir som materiale neds\xc3\xa6tter omkostningerne betragteligt, da materialet koster omtrent en syvendedel af germanium, som ellers anvendtes. Galliumnitrid p\xc3\xa5 safir anvendes almindeligvis i bl\xc3\xa5 lysdioder.\n_START_SECTION_\nAnvendelse som smykkesten\n_START_PARAGRAPH_\nNaturligt fundne safirer bliver i overvejende grad forarbejdet til smykkesten. Gennemsigtige eller klare sten af h\xc3\xb8j kvalitet, helst uden inklusioner, bliver fortrinsvist facetslebne i den forbindelse, mens uklare sten og is\xc3\xa6r stjernesafirer bliver forarbejdet til en cabochon (ordet kommer af det franske caboche, der betyder hoved), en poleret, facetl\xc3\xb8s sten. Denne behandling tjener is\xc3\xa6r til at fremh\xc3\xa6ve asterismen._NEWLINE_Den st\xc3\xb8rste safir der er slebet er Star of India (Indiens Stjerne) med en v\xc3\xa6gt p\xc3\xa5 563,35 karat. Stenen, der blev fundet i Sri Lanka i 1901 af John Pierpont Morgan, blev overdraget til American Museum of Natural History, hvor den fortsat er udstillet.'